එක්සත් ජාතීන්ගේ මානව හිමිකම් කවුන්සිලයේ 19වැනි සැසිවාරය ආරම්භක දිනයේදීම ශ්‍රී ලංකාව වෙනුවෙන් නිල ප්‍රකාශයක් සිදුකිරීම සඳහා වේලාව වෙන් කරගෙන තිබෙන බව රජය සඳහන් කරයි.එහිදී මානව හිමිකම් ප්‍රවර්ධනය සඳහා ශ්‍රී ලංකාව ගෙන ඇති ක්‍රියාමාර්ග මෙන්ම එල්ලවී ඇති චෝදනාවලට පිළිතුරු ලබාදීමටද කටයුතු කරන බව වැවිලි කර්මාන්ත ඇමැති මහින්ද සමරසිංහ මහතා අවධාරණය කරයි.එක්සත් ජාතීන්ගේ මානව හිමිකම් කවුන්සිලයේ සැසිවාරය ස්විස්ටර්ලන්තයේ ජිනීවා නුවර දී ලබන 27 දා ආරම්භ වීමට නියමිත අතර එය මාර්තු මස 23දා දක්වා පැවැත්වේ.ශේෂයෙන්ම මෙරට පැවැති මානුෂීය මෙහෙයුමේ අවසන් අදියරෙහි සිදුවී යැයි කියන සිවිල් වැසියන් ඝාතනය කිරීම සම්බන්ධයෙන් එල්ලවන චෝදනා අසත්‍ය බව තහවුරු කිරීම සඳහා මෙහි දී පියවර ගන්නා බවද ඇමැතිවරයා කීය.සංඛ්‍යාලේඛන දෙපාර්තමේන්තුව සකස් කරන ලද වාර්තාව මේ වනවිට ප්‍රකාශයට පත්කර ඇති අතර ඒ සඳහා කිසිසේත්ම පක්ෂග්‍රාහී යැයි චෝදනා එල්ල කළ නොහැකි බවද ඒ මහතා අවධාරණය කරයි.